Slimfone twee keer meer ‘besmet’ | Netwerk24
Slimfone twee keer meer ‘besmet’
05 September 2016 16:31
Slimfone word nou sowat twee keer meer “besmet” met virusse en skadelike sagteware (“malware”) as ’n jaar gelede.
En as jy ’n slimfoon gebruik met Android as die bedryfstelsel, soos Samsung se slimfone, dan is die moontlikheid groter dat jou foon geraak is.
Daar was ’n skerp toename in die voorkoms van “malware” op slimfone in die eerste helfte van die jaar, volgens Nokia se Threat Intelligence Report vir die eerste helfte van 2016.
Volgens die verslag het slimfooninfeksies amper verdubbel tussen Januarie en Julie vergeleke met die tweede helfte van 2015.
Die Android-bedryfstelsel, waarop onder meer Samsung-fone bedryf word, is die bedryfstelsel wat die meeste geteiken word, volgens Nokia.
Sowat 74% van alle infeksies is op slimfone wat Android gebruik, volgens die verslag.
Die bedryfstelsel wat volgende in die ry is, is Windows, met 22% van alle infeksies.
Ander platforms, insluitend iOS-toestelle (Apple se bedryfstelsel), verteenwoordig sowat 4% van besmette toestelle.
Kevin McNamee, hoof van die Nokia Threat Intelligence Lab, sê kubermisdadigers teiken vandag ’n wyer reeks van apps en platforms en hulle ontwikkel ook meer gesofistikeerde en verwoestende vorms van “malware”.
Van die ander bevindings in die verslag:
Die gemiddelde slimfooninfeksiekoers het met 96% toegeneem in die eerste helfte van die jaar vergeleke met die tweede helfte van 2015.
In April 2016 het mobiele infeksies ’n rekordhoogtepunt bereik en is 1,06% van alle mobiele toestelle deur verskeie virusse geraak.
In April is een uit elke 120 slimfone besmet met ’n vorm van “malware”.
Die getal Android-apps wat besmet was, het met 75% toegeneem van 5,1 miljoen in Desember 2015 tot 8,9 miljoen in Julie 2016.
Meer oor: Windows | Android | Ios | Tegnologie | Malware | Ikt
Nuwe iPhone binnekort bekend gestel
Beskerm jou privaatheid só op WhatsApp
Só gaan WhatsApp jou inligting met Facebook deel